Broj: 711-I-552-P-426-18/20-16-8

Zagreb, 14. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/18., u daljnjem tekstu: ZSSI), **na temelju neanonimne prijave o mogućem sukobu interesa dužnosnika Kristijana Kapovića, općinskog načelnika Općine Vir,** na 78. sjednici, održanoj 14. veljače 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika** **Kristijana Kapovića, općinskog načelnika Općine Vir, zbog moguće povrede članka 15. stavka 2. ZSSI-a, koja proizlazi iz okolnosti što je dana 30. svibnja 2017.g. kao jedini član Skupštine trgovačkog društva Vir turizam d.o.o. donio odluku o imenovanju Kristine Perić za članicu Uprave – direktoricu tog trgovačkog društva, bez prethodnog prijedloga Općinskog vijeća Općine Vir.**
2. **Postupak za odlučivanje o sukobu interesa protiv dužnosnika Kristijana Kapovića, općinskog načelnika Općine Vir, povodom donošenja odluke kojom se tadašnjoj službenici u Općini Vir, Kristini Perić odobrava dopunski rad u ugostiteljskom obrtu Vagabundo u vlasništvu dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je dužnosnik svojim postupanjem počinio povredu odredbi ZSSI-a.**
3. **Poziva se dužnosnik Kristijan Kapović da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je dana 10. prosinca 2018.g. zaprimilo neanonimnu prijavu mogućeg sukoba interesa podnesenu protiv dužnosnika Kristijana Kapovića, koja je u knjizi ulazne pošte Povjerenstva zaprimljena pod poslovnim brojem: 711-U-3546-P-426/18-01-1, povodom koje se vodi predmet broj P-426/18.

U prijavi se u bitnom navodi da je dužnosnik Kristijan Kapović kao poslodavac odobrio obavljanje dopunskog rada Kristini Perić, službenici u Općini Vir, u svojim privatnim ugostiteljskim objektima Vagabundo i Noštromo, a suglasnost za dopunski rad potpisala je v.d. pročelnice Upravnog odjela Ureda načelnika. Podnositelj prijave navodi da smatra kako je u konkretnom slučaju riječ o sukobu interesa, navedeni slučaj je prijavljen i inspektoratu rada.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Stavkom 4. navedenog članka propisano je da se podnositelju prijave jamči zaštita anonimnosti.

 Na zahtjev Povjerenstva Općina Vir dostavila je očitovanje KLASA: 740-15/19-01/1, URBROJ: 2198/12-02-19-4 od 13. ožujka 2019.g. u kojem se navodi da je radni odnos sa Kristinom Perić iz Vira zasnovan temeljem provedenog javnog natječaja, a na način propisan Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08. i 61/11.). Navedena službenica raspoređena je u Upravni odjel Ureda načelnika na radno mjesto vježbenik – viši stručni suradnik za poslove Ureda načelnika i to na određeno vrijeme u trajanju vježbeničkog staža, s početkom od 4. travnja 2013.g. Nadalje, od dana 9. lipnja 2014.g. službenica je raspoređena u Upravni odjel Ureda načelnika na radno mjesto viši stručni suradnik za poslove Ureda načelnika na neodređeno vrijeme.

 U očitovanju Općine Vir se nadalje navodi da je zahtjevom od 28. kolovoza 2015.g. službenica tražila suglasnost za obavljanje dopunskog rada sukladno članku 61. stavku 3. Zakona o radu te joj je rješenjem od 31. kolovoza 2015.g. dana suglasnost za sklapanje ugovora o dopunskom radu u trajanju od 8 sati tjedno. Suglasnost je izdana na neodređeno vrijeme, odnosno do opoziva od strane poslodavca, a potpisala ju je v.d. pročelnice Upravnog odjela Ureda načelnika. Rješenjem od 25. studenoga 2015.g. ista službenica imenovana je za vršiteljicu dužnosti pročelnice Upravnog odjela Ureda načelnika, a rješenjem od 1. lipnja 2017.g. službenici je odobren rad s polovicom punog radnog vremena od dana 2. lipnja 2017.g. s obzirom da je ista imenovana direktoricom trgovačkog društva Vir turizam d.o.o. Dana 29. lipnja 2018.g. sa službenicom Kristinom Perić sklopljen je sporazum o prestanku radnog odnosa te je radni odnos prestao 30. lipnja 2018.g.

 U privitku očitovanja Općina Vir je dostavila rješenje KLASA: UP/I-112-03/13-01/01-02, URBROJ: 2198/12-13-2 od 2. travnja 2013.g. kojim se Kristina Perić raspoređuje na radno mjesto vježbenik – viši stručni suradnik za poslove Ureda načelnika, rješenje KLASA: UP/I-112-02/14-01/03, URBROJ: 2198/12-01-14-1 od 9. lipnja 2014.g. kojim se Kristina Perić raspoređuje na radno mjesto viši stručni suradnik za poslove Ureda načelnika, zahtjev službenice Kristine Perić kojim se traži suglasnost za zasnivanje radnog odnosa sklapanjem ugovora o dopunskom radu kod poslodavca Ugostiteljski obrt Vagabundo iz Vira od 28. kolovoza 2015.g i Odluku KLASA: 110-01/15-01/04, URBROJ: 2198/12-01-15-2 od 31. kolovoza 2015.g. kojim se službenici Kristini Perić daje suglasnost za sklapanje ugovora o dopunskom radu. Oba navedena rješenja i odluka potpisane su od strane v.d. pročelnice Upravnog odjela Ureda načelnika.

 Općina Vir je nadalje dostavila i rješenje KLASA: 112-02/15-01/04, URBROJ: 2198/12-06/01-15-1 od 25. studenoga 2015.g. kojim se službenica Kristina Perić imenuje vršiteljicom dužnosti pročelnice Upravnog odjela Ureda načelnika do imenovanja pročelnika/ce na temelju javnog natječaja te rješenje KLASA: UP/I-110-01/17-01/01, URBROJ: 2198/12-06/01-17-01 od 1. lipnja 2017.g. kojim se Kristini Perić odobrava rad s polovicom punog radnog vremena od dana 2. lipnja 2017.g. radi imenovanja službenice za jedinog člana Uprave – direktora društva Vir turizam d.o.o. Navedena rješenja donio je dužnosnik kao općinski načelnik Općine Vir.

 Povjerenstvo je potom izvršilo uvid u obrtni registar te utvrdilo da je pod matičnim brojem obrta: 91984122 upisan Vagabundo, obrt za ugostiteljstvo u vlasništvu Kristijana Kapovića s izdvojenim pogonima Noštromo i Sunset. Usporedbom OIB-a vlasnika obrta Vagabundo i OIB-a općinskog načelnika Općine Vir Kristijana Kapovića utvrđeno je da je riječ o istoj osobi.

 Na zahtjev Povjerenstva, Hrvatski zavod za mirovinsko osiguranje dostavio je očitovanje KLASA: 140-01/20-35/2, URBROJ: 341-99-11/1-20-2 od 15. siječnja 2020.g. u kojem se navodi da je Kristina Perić bila prijavljena u Ugostiteljskom obrtu Vagabundo u vlasništvu Kristijana Kapovića u razdoblju od 30. srpnja 2011. do 29. kolovoza 2011.g. na puno radno vrijeme, zatim od 30. lipnja 2012.g. do 30. rujna 2012.g. na puno radno vrijeme te od 1. rujna 2015.g. do 31. svibnja 2017.g. na dopunski rad od 1 sat sukladno odredbi članka 61. stavka 3. Zakona o radu.

 Uvidom u Informatički sustav Porezne uprave, sukladno posebnom ovlaštenju, utvrđeno je da obrt za ugostiteljstvo Vagabundo u razdoblju od 1. rujna 2015.g do 31. svibnja 2017.g. svaki mjesec Kristini Perić isplaćivao plaću.

 Na dodatni zahtjev Povjerenstva, Općina Vir dostavila je očitovanje KLASA: 740-15/19-01/1, URBROJ: 2198/12-02-19-7 od 16. svibnja 2019.g. u kojem se navodi da je do potrebe za imenovanjem Kristine Perić na položaj v.d. pročelnice Upravnog odjela Ureda načelnika došlo zbog toga što je dužnost pročelnika Upravnog odjela za opće, pravne poslove i lokalnu samoupravu i dužnost v.d. pročelnika Upravnog odjela Ureda načelnika obnašala ista osoba te je zbog velikog opsega posla bilo potrebno imenovati drugu osobu na mjesto v.d. pročelnice Upravnog odjela Ureda načelnika. S obzirom da je Kristina Perić bila službenica toga odjela, bila je upoznata s djelokrugom rada, poslovima i zadacima istog te je stoga imenovana za v.d. pročelnice.

 U očitovanju se nadalje navodi da je člankom 5. stavkom 5. Pravilnika o unutarnjem redu upravnih tijela Općine Vir („Službeni glasnik Općine Vir“ broj 3/12., 3/15. i 2/16.) propisano da u razdoblju od upražnjenja radnog mjesta pročelnika do imenovanja pročelnika na način propisan zakonom, općinski načelnik može iz redova službenika općinske uprave koji imaju najmanje 1 (jednu) godinu radnog iskustva na rukovodećim i organizacijskim poslovima, propisane stručne spreme, na navedeno radno mjesto privremeno imenovati vršitelja dužnosti pročelnika. U skladu s navedenom odredbom Kristina Perić imenovana je na radno mjesto v.d. pročelnika Upravnog odjela Ureda načelnika. Sukladno članku 5. Zakona o službenicima i namještenicima u lokalnoj i područnoj (regionalnoj) samoupravi, o imenovanju i razrješenju pročelnika upravnog tijela te o drugim pravima i obvezama pročelnika odlučuje rješenjem općinski načelnik.

 Općina Vir u svom očitovanju također navodi da je člankom 48. stavkom 1. točkom 6. Zakona o lokalnoj i područnoj (regionalnoj) samoupravi propisna ovlast općinskog načelnika da imenuje i razrješuje predstavnike jedinice lokalne samouprave u tijelima javnih ustanova, trgovačkih društava i drugih pravnih osoba. Sukladno članku 15. Izjave o osnivanju društva Vir turizam d.o.o. Skupštinu društva čini jedan član, i to Općina Vir, a predstavnik Općine Vir u Skupštini je općinski načelnik Kristijan Kapović. Sukladno članku 441. Zakona o trgovačkim društvima u nadležnosti Skupštine je imenovanje i opoziv članova Uprave.

 U privitku očitovanja Općina Vir je dostavila pročišćeni tekst Izjave o osnivanju društva Vir turizam d.o.o. te Odluku o imenovanju direktora društva Vir turizam d.o.o. od 30. svibnja 2017.g.

 Povjerenstvo je izvršilo uvid u Izjavu o osnivanju trgovačkog društva Vir turizam d.o.o. te utvrdilo da je člankom 11. Izjave propisano da se Uprava društva sastoji od jednog člana – direktora kojeg svojom odlukom imenuje i opoziva Skupština društva. Člankom 15. Izjave propisano je da Skupštinu društva sačinjava član društva, odnosno Općina Vir.

 Povjerenstvo je izvršilo uvid i u Odluku o imenovanju direktora društva Vir turizam d.o.o. od 30. svibnja 2017.g. te utvrdilo da je istom Kristina Perić imenovana za članicu Uprave – direktoricu trgovačkog društva Vir turizam d.o.o. s početkom mandata od 2. lipnja 2017.g. Navedenu Odluku donio je Kristijan Kapović kao jedini član Skupštine navedenog trgovačkog društva.

 Uvidom u podatke sudskog registra Trgovačkog suda u Zadru utvrđeno je da je pod matičnim brojem subjekta: 110013097, OIB: 72410007537 upisano trgovačko društvo Vir turizam d.o.o., Put mula 7, Vir. Kao jedini osnivač/član društva upisana je Općina Vir, a kao jedina članica Uprave Kristina Perić

 Povjerenstvo je zatražilo podatke i od trgovačkog društva Vir turizam d.o.o. koje je dostavilo svoje očitovanje dana 25. studenoga 2019.g. U očitovanju se navodi da Općinsko vijeće Općine Vir ne sudjeluje u postupku imenovanja člana Uprave – direktora/ice navedenog trgovačkog društva budući da je člankom 48. stavkom 1. točkom 6. Zakona o lokalnoj i područnoj (regionalnoj) samoupravi jasno propisana isključiva ovlast načelnika da imenuje i razrješuje predstavnike jedinica lokalne samouprave u tijelima trgovačkih društava. Predstavnik Općine Vir u Skupštini trgovačkog društva Vir turizam d.o.o. je općinski načelnik Općine Vir kao što je navedeno u samoj Izjavi o osnivanju kao temeljnom aktu društva. Naime, člankom 11. Izjave o osnivanju propisano je da Upravu imenuje i razrješava Skupština društva, a navedeno je u skladu s člankom 441. Zakona o trgovačkim društvima kojim je također propisano da je imenovanje i opoziv članova uprave društva u nadležnosti skupštine.

 U privitku očitovanja dostavljen je Zapisnik sa Skupštine trgovačkog društva Vir turizam d.o.o. održane dana 30. svibnja 2017.g. u uredu općinskog načelnika Općine Vir. Zapisnikom je utvrđeno da je nazočan općinski načelnik Kristijan Kapović u funkciji Skupštine društva. Pod točkom 1. dnevnog reda Skupština društva konstatirala je da mandat direktoru Željanu Kaleu prestaje s danom 1. lipnja 2017.g. te je donijela Odluku o opozivu člana Uprave – direktora trgovačkog društva Vir turizam d.o.o. Pod točkom 2. dnevnog reda Skupština je donijela Odluku o imenovanju direktora trgovačkog društva Vir turizam d.o.o. kojom je za novu direktoricu imenovana Kristina Perić iz Vira. Mandat direktorice u trajanju od 4 godine počinje teći 2. lipnja 2017.g.

 Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. toga članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 423. stavkom 3. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) koji je bio na snazi u vrijeme imenovanja Kristine Perić članicom Uprave – direktoricom trgovačkog društva Vir-turizam d.o.o., bilo je propisano da članovi društva svojom odlukom imenuju upravu društvaako društvenim ugovorom nije predviđeno da je imenuje netko drugi u društvu. Člankom 441. stavkom 1. istog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.). koji je bio na snazi u vrijeme imenovanja Kristine Perić članicom Uprave – direktoricom trgovačkog društva Vir-turizam d.o.o., bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona osnovanih od strane predstavničkog tijela jedinice, osim ako posebnim zakonom nije drugačije određeno.

Povjerenstvo obrazlaže kako nije sporno da odredbe Zakona o trgovačkim društvima propisuju da je u nadležnosti skupštine imenovanje i razrješenje članova uprave društva s ograničenom odgovornošću. Također, nesporno je i da je Zakonom o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava. Oba navedena Zakona, dakle, propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, odnosno članova uprava trgovačkih društva u vlasništvu jedinice lokalne i područne (regionalne) samouprave.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru propisanu člankom 15. stavkom 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Povjerenstvo pritom napominje kako je čelnik izvršne vlasti jedinice lokalne samouprave, u konkretnom slučaju općinski načelnik Općine Vir, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika te jedinice u skupštini trgovačkih društava u vlasništvu iste, odnosno može imenovati sebe ili drugu osobu za člana/članove skupštine istih.

Povjerenstvo također zaključuje da nije sporno da je općinski načelnik Općine Vir, kao jedini član skupštine trgovačkog društava Vir turizam d.o.o. u isključivom vlasništvu te jedinice, ovlašten donositi odluku o imenovanju člana uprave, ali donošenju navedene odluke morao je prethoditi prijedlog predstavničkog tijela iste jedinice lokalne samouprave, odnosno Općinskog vijeća Općine Vir, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije, Povjerenstvo je steklo saznanja koja upućuju da je dužnosnik Kristijan Kapović, počinio moguću povredu članka 15. stavka 2. ZSSI-a, koja proizlazi iz okolnosti da je dužnosnik kao član Skupštine trgovačkog društva Vir turizam d.o.o. na koju je imenovan kao općinski načelnik Općine Vir, donio odluku o imenovanju Kristine Perić za članicu uprave - direktoricu navedenog trgovačkog društva, bez prethodnog prijedloga Općine Vir te je stoga Povjerenstvo donijelo odluku kao u točki I. izreke.

Vezano za donošenje odluke kojom se službenici Kristini Perić odobrava obavljanje dopunskog rada u ugostiteljskom obrtu Vagabundo u vlasništvu dužnosnika Kristijana Kapovića, Povjerenstvo prvenstveno ističe da navedenu odluku nije donio dužnosnik, već je istu donijela v.d. pročelnice Upravnog odjela Ureda načelnika ……………….. Naime, člankom 5. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) propisano je da se o prijmu u službu, rasporedu na radno mjesto te o drugim pravima i obvezama službenika, kao i o prestanku službe odlučuje rješenjem koje donosi pročelnik ili službena osoba kojoj je rješavanje o tome utvrđeno opisom poslova radnog mjesta, sukladno pravilniku o unutarnjem redu.

S obzirom da u trenutku podnošenja zahtjeva za odobravanjem dopunskog rada u ugostiteljskom obrtu Vagabundo, Kristina Perić još nije obavljala poslove v.d. pročelnice Upravnog odjela Ureda načelnika, već je bila raspoređena na radno mjesto više stručne suradnice u istom odjelu, za odlučivanje o njenim pravima i obvezama kao službenice u Općini Vir bila je nadležna pročelnica, koja je u skladu s citiranim odredbama Zakona o službenicima i namještenicima u lokalnoj i područnoj (regionalnoj) samoupravi, donijela odluku o davanju suglasnosti za sklapanje ugovora o dopunskom radu.

 Nadalje, Povjerenstvo je iz prikupljenih podataka i dokumentacije utvrdilo da je dužnosnik Kristijan Kapović kao vlasnik Ugostiteljskog obrta Vagabundo prijavio Kristinu Perić kao zaposlenicu navedenog obrta Hrvatskom zavodu za mirovinsko osiguranje te joj je uredno isplaćivao mjesečnu plaću. Slijedom navedenoga, u konkretnom slučaju riječ je o radnom odnosu kao dvostranoobveznom pravnom odnosu u kojem je svaka od stranaka ispunila svoje obveze, a isti je prestao 31. svibnja 2017.g., odnosno danom prestanka radnog odnosa. Povjerenstvo stoga smatra da navedeni radni odnos ne predstavlja okolnost povodom koje bi se dužnosnik smatrao interesno povezanim s Kristinom Perić u smislu članka 4. stavka 5. ZSSI-a.

 Slijedom navedenoga, Povjerenstvo nije steklo saznanja koja bi upućivala na to da je prilikom donošenja odluke kojom se službenici Kristini Perić daje suglasnost za obavljanje dopunskog rada u ugostiteljskom obrtu Vagabundo u vlasništvu dužnosnika Kristijana Kapovića, navedeni dužnosnik postupao protivno odredbama ZSSI-a te je donijelo odluku kao u točki II. izreke.

Sukladno članku 39. stavku 3. ZSSI-a, u točki II. izreke poziva se dužnosnik Kristijan Kapović da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja odluke.

Slijedom svega navedenog, povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Kristijan Kapović, elektroničkom dostavom
2. Podnositelji prijave, poštom
3. Objava na internetskoj stranici Povjerenstva
4. Pismohrana